b'\n_START_ARTICLE_\nBogomir Magajna\n_START_SECTION_\n\xc5\xbdivljenje\n_START_PARAGRAPH_\nBogomir Magajna, brat pisatelja Franceta Magajne, se je rodil v Gornjih Vremah pri Diva\xc4\x8di. Prve \xc5\xa1tiri razrede je obiskoval v Vremskem Britofu, nato pa je bil gojenec Zasebne de\xc5\xa1ke ljudske \xc5\xa1ole Marijani\xc5\xa1\xc4\x8de v Ljubljani. Leta 1923 je maturiral na Klasi\xc4\x8dni gimnaziji v Ljubljani in se vpisal na Medicinsko fakulteto v Ljubljani. Kasneje je nadaljeval in dokon\xc4\x8dal \xc5\xa1tudij medicine na Medicinski fakulteti v Zagrebu. \xc5\xa0tudij medicine je dokon\xc4\x8dal leta 1930 ter od septembra do oktobra 1931 slu\xc5\xbeil voja\xc5\xa1ki rok v jugoslovanski vojski kot zdravnik kaplar. Pomembno je njegovo slu\xc5\xbebovanje v vlogi voja\xc5\xa1kega kaplarja v Sarajevu, kjer je dokon\xc4\x8dal roman Gornje mesto, ter v Logatcu, kjer je nastala njegova zbirka novel Grani\xc4\x8darji. Leta 1931 je za\xc4\x8del prakticirati po razli\xc4\x8dnih oddelkih Splo\xc5\xa1ne bolni\xc5\xa1nice v Ljubljani (sedaj Univerzitetni klini\xc4\x8dni center Ljubljana), in sicer v takrat \xc5\xa1e obstoje\xc4\x8di Dr\xc5\xbeavni bolnici za \xc5\xbeenske bolezni v Ljubljani ter v Sanatoriju \xc5\xa0lajmarjev dom. Magajna je pri\xc4\x8del leta 1935 delati v Psihiatri\xc4\x8dni kliniki na Studencu pri Ljubljani. V Zagrebu je leta 1938 opravil strokovni izpit in postal zdravnik sekundarij. Leta 1940 je iz\xc5\xa1la zbirka Zaznamovani. Kot dezerterja italijanske vojske so ga 18. maja 1942 aretirale okupatorske oblasti ter ga v Trstu obsodile na leto dni zapora in na pet let odvzema dr\xc5\xbeavljanjskih pravic. Leta 1943 je dezertiral iz italijanske vojske. Istega leta je ustanovil bolni\xc5\xa1nico na Sne\xc5\xbeniku. Ministrstvo za zdravje mu je leta 1947 priznalo naslov zdravnika specialista. Umrl je 27. marca 1963 v Ljubljani.\n_START_SECTION_\nDelo\n_START_PARAGRAPH_\nPisateljeva prva ohranjena objava je iz\xc5\xa1la leta 1918 v dija\xc5\xa1kem rokopisnem listu Plamen (revija), ki je izhajal v Zasebni de\xc5\xa1ki ljudski \xc5\xa1oli Marijani\xc5\xa1\xc4\x8de. V njem je sodeloval \xc5\xa1e po maturi, do leta 1924. Uredil je letnike XII, 1921/22 in XIII, 1922/23. V glasilu je objavil okrog 80 likovnih prilog in ilustracij. Magajna je leta 1922 objavil nekaj prispevkov v zagreb\xc5\xa1ki reviji Lu\xc4\x8d (revija) in \xc5\xa1e isto leto objavil Pesem bolne deklice v Kosovelovi reviji Lepa Vida. Z Bo\xc5\xbeom Vodu\xc5\xa1kom je leta 1925 sodeloval pri organiziciji revije Kri\xc5\xbe na gori. Revija Mladika je leta 1925 objavila ciklus novel Ljudje od morja, med katere spadajo dela Tito, Devinski ribi\xc4\x8d, De\xc4\x8dek.  Njegov knji\xc5\xbeni prvenec Primorske novele je iz\xc5\xa1el leta 1930 pri Mohorjevi dru\xc5\xbebi. Njegov roman Gornje mesto je leta 1931 iz\xc5\xa1el v reviji Mladika. Pri Mohorjevi dru\xc5\xbebi sta leto kasneje (1932) iz\xc5\xa1li dve njegovi knjigi: zbirka novel Bratje in sestre ter roman Gornje mesto. Pri Mladinski matici je leta 1933 iz\xc5\xa1la njegova prva mladinska knjiga Brkonja \xc4\x8celjustnik. Mohorjeva dru\xc5\xbeba je leta 1934 izdala zbirko novel Grani\xc4\x8darji. Pri Mohorjevi dru\xc5\xbebi je bila leta 1937 izdana njegova druga mladinska knjiga \xc4\x8cudovita pravljica o Vidu in labodu Belem pti\xc4\x8du. Pod psevdonimom Bogo Vremec je leta 1937 objavil zbirko novel Le hrepenenja. Knjigarnar Jo\xc5\xbee \xc5\xbdu\xc5\xbeek je leta 1943 izdal dve Magajnovi knjigi: O\xc5\xbeiveli obrazi ter mladinsko delo Racko in Lija. Leta 1944 je Magajna pri\xc4\x8del urejati Partizanski zdravstveni vestnik. Mladinska knjiga je leta 1952 objavila izbor mladinskih del V de\xc5\xbeeli pravljic in sanj. Leto kasneje (1953) je pri Zalo\xc5\xbebi Lipa Koper iz\xc5\xa1la njegova zbirka novel Odmev korakov. Leta 1954 je postal predsednik zalo\xc5\xbeni\xc5\xa1kega sveta Zalo\xc5\xbebe Lipe Koper in ga vodil do svoje smrti. V Knji\xc5\xbenici Sinjega galeba je bila leta 1954 izdana druga izdaja Racka in Lije. Zalo\xc5\xbeba Obzorja je leta 1955 izdala v zbirki Pravljica knji\xc5\xbeico O zlatem klasu, zlatem grozdu in biseru. Istega leta je pri Zalo\xc5\xbebi Lipa Koper iz\xc5\xa1la zbirka novel Zgodbe o lepih \xc5\xbeenah. Leta 1956 je Mladinska knjiga izdala v Pionirskem listu drugo izdajo Brkonje \xc4\x8celjustnik. Pri Cankarjevi zalo\xc5\xbebi je leta 1957 iz\xc5\xa1el ponatis romana Gornje mesto, Zalo\xc5\xbeba Lipa Koper je izdala zbirko novel Na bregovih srca, Mladinska knjiga pa Povestice o Pun\xc4\x8dki Maji. Istega leta je pisatelj zaprosil za naslov primarija. Dve leti po njegovi smrti (1965) je Zalo\xc5\xbeba Lipa Koper izdala izbor pisateljevega dela v knjigi \xc5\xbdivljenje in sanje. Po Bogomirju Magajni nosi ime Osnovna \xc5\xa1ola dr. Bogomirja Magajne Diva\xc4\x8da.'